Document ID: 32014D0504

DEĊIŻJONI TA' IMPLIMENTAZZJONI TAL-KUMMISSJONI
tal-25 ta' Lulju 2014
dwar l-implimentazzjoni tad-Deċiżjoni Nru 1082/2013/UE tal-Parlament Ewropew u tal-Kunsill rigward il-mudell li jintuża għall-għoti ta' informazzjoni dwar l-ippjanar ta' tħejjija u ta' reazzjoni b'rabta mat-theddid transkonfinali serju għas-saħħa
(notifikata bid-dokument C(2014) 5180)
(Test b'rilevanza għaż-ŻEE)
(2014/504/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni Nru 1082/2013/UE tal-Parlament Ewropew u tal-Kunsill tat-22 ta' Ottubru 2013 dwar theddid transkonfinali serju għas-saħħa u li tħassar id-Deċiżjoni Nru 2119/98/KE (1), u b'mod partikolari l-Artikolu 4(6) tagħha,
Billi:
(1)
Id-Deċiżjoni Nru 1082/2013/UE tistipula l-mekkaniżmi u l-istrutturi għall-koordinazzjoni ta' reazzjonijiet għal theddid transkonfinali serju għas-saħħa, inklużi l-ippjanar tat-tħejjija u r-reazzjoni relatati ma' dawn ir-reazzjonijiet.
(2)
Skont l-Artikolu 4(1) tad-Deċiżjoni Nru 1082/2013/UE, l-Istati Membri u l-Kummissjoni għandhom jikkonsultaw lil xulxin fi ħdan il-Kumitat għas-Sigurtà tas-Saħħa (HSC) b'rabta mal-ippjanar ta' tħejjija u ta' reazzjoni bil-ħsieb li jaqsmu l-aħjar prattika u esperjenza, jippromwovu l-interoperabbiltà tal-ippjanar ta' tħejjija nazzjonali, jindirizzaw id-dimensjoni intersettorjali fil-livell tal-Unjoni u jappoġġaw l-implimentazzjoni ta' rekwiżiti tal-kapaċità ewlenija għas-sorveljanza u r-reazzjoni kif imsemmi fir-Regolamenti Internazzjonali dwar is-Saħħa (2005) (IHR).
(3)
L-Artikolu 4(2) tad-Deċiżjoni Nru 1082/2013/UE jistabbilixxi l-informazzjoni dwar l-ippjanar ta' tħejjija u ta' reazzjoni fil-livell nazzjonali u jistipula li l-Istati Membri għandhom jipprovdu din l-informazzjoni lill-Kummissjoni sas-7 ta' Novembru 2014 u kull tliet snin wara dan.
(4)
Skont l-Artikolu 4(3) tad-Deċiżjoni Nru 1082/2013/UE, l-Istati Membri għandhom jinfurmaw lill-Kummissjoni dwar ir-reviżjonijiet sostanzjali tal-ippjanar ta' tħejjija u ta' reazzjoni tagħhom fil-livell nazzjonali.
(5)
Skont l-Artikolu 4(5) tad-Deċiżjoni Nru 1082/2013/UE, il-Kummissjoni għandha tanalizza l-informazzjoni li tirċievi mingħand l-Istati Membri skont l-Artikolu 4(2) u (3) u biex tħejji rapport ta' progress tematiku jew ta' sinteżi. Għall-finijiet tal-Artikolu 4(1), il-Kummissjoni għandha tibda diskussjonijiet f'waqthom mal-HSC, u fejn xieraq, abbażi ta' dan ir-rapport.
(6)
Skont l-Artikolu 4(6) tad-Deċiżjoni Nru 1082/2013/UE, il-Kummissjoni għandha, permezz ta' atti ta' implimentazzjoni, tadotta mudelli li għandhom jintużaw mill-Istati Membri meta jipprovdu l-informazzjoni dwar l-ippjanar ta' tħejjija u ta' reazzjoni tagħhom, kif imsemmi fl-Artikolu 4(2) u (3) sabiex tiġi żgurata r-rilevanza tagħha għall-objettivi identifikati fl-Artikolu 4(1) u l-komparabbiltà tagħha.
(7)
Sabiex jiġi evitat ir-rappurtar doppju, l-informazzjoni diġà pprovduta mill-Istati Membri lill-Organizzazzjoni Dinjija tas-Saħħa (il-WHO) b'rabta mal-implimentazzjoni tal-kapaċitajiet prinċipali għall-ippjanar ta' tħejjija u ta' reazzjoni għandha tintuża għall-finijiet tar-rappurtar skont l-Artikolu 4(2)(a) tad-Deċiżjoni Nru 1082/2013/UE.
(8)
Il-miżuri pprovduti f'din id-Deċiżjoni huma skont l-opinjoni tal-Kumitat dwar it-theddid transkonfinali serju għas-saħħa,
ADOTTAT DIN ID-DEĊIŻJONI:
Artikolu 1
L-Anness ta' din id-Deċiżjoni jistabbilixxi l-mudell li jrid jintuża mill-Istati Membri meta jipprovdu l-informazzjoni dwar l-ippjanar ta' tħejjija u ta' reazzjoni tagħhom b'rabta mat-theddid transkonfinali serju għas-saħħa skont l-Artikolu 4(2) u (3) tad-Deċiżjoni Nru 1082/2013/UE.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-25 ta' Lulju 2014.

Labels: 12
5
0